НыбжьыщIэхэм я зэфIэкI лъагэхэр
Зыуэ щыт къэрал экзаменхэм (ЕГЭ) къарикIуэхэр мы махуэхэм наIуэ къохъу. Ди гуапэ зэрыхъущи, къэпщытэныгъэхэм къагъэлъагъуэ ныбжьыщIэхэм щIэныгъэфI зэрабгъэдэлъыр, я зэфIэкIми зэрыхэхъуар.
Мы махуэхэм наIуэ къэхъуащ урысыбзэмкIэ ЕГЭ-м кърикIуахэри. Нэгъабэрей къэпщытэныгъэхэм еплъытмэ, Iэмалыншэу зыхуеину балл нэхъ мащIэ дыдэр къэзымыхьыфахэм я бжыгъэм хэщIащ. Апхуэдэуи экзаменыр зытахэм ящыщу цIыхуи 10-м абыкIэ балли 100 къахьащ.
ЗэфIэкI лъагэ къэзыгъэлъэгъуахэм ящыщщ Налшык дэт курыт школхэм я еджакIуэхэу Къэрэшей Тамиллэрэ Щауэ Алинэрэ, Борий Наидэрэ Брай Ланэрэ, Чэлимэт Гульнарэрэ Таукенов Муратрэ, Тутыкъу Бэллэ сымэ, Бахъсэн къалэм дэт курыт школ №3-м и еджакIуэ Хъупсырджэн Эмир. Балл нэхъ лъагэ дыдэхэр къахьащ къуажэ школхэм щеджэ ныбжьыщIэхэми. Апхуэдэхэщ Шэрэдж Ищхъэрэ къуажэм дэт курыт школым щыщ Кълыш Тамерлан, Шэджэм ЕтIуанэ жылэм дэт курыт школ №3-м и еджакIуэ Къардэн Дианэ сымэ. Балл 98-рэ къахьащ ныбжьыщIэ 18-м.
Нэгъабэрейм еплъытмэ, 2020 гъэм хэхъуащ ныбжьыщIэхэм урысыбзэмкIэ ику иту къахьа баллхэми. Ахэр хуокIуэ къэралым ику иту щызекIуэ бжыгъэхэм.
ЕхъулIэныгъэ лъагэ зыIэрызыгъэхьахэми, курыт школыр мы гъэм къэзыух адрей ныбжьыщIэ псоми дохъуэхъу я мурадхэр къайхъулIэну, я гугъапIэхэм лъэIэсыну.
ЖЫЛАСЭ Маритэ.
